Informácia o priebehu a výsledkoch oficiálnej návštevy delegácie Portugalskej republiky vedenej predsedom vlády José Sócratesom v Slovenskej republike 17. a 18. júna 2007

V dňoch 17. a 18. júna 2007 uskutočnil predseda vlády Portugalskej republiky (PT)              J. Sócrates, na pozvanie predsedu vlády Slovenskej republiky (SR) R. Fica, oficiálnu návštevu Slovenska. Predsedu vlády PT sprevádzali José Vieira Branco, mimoriadny a splnomocnený veľvyslanec PT v SR, Nuno Brito, generálny riaditeľ pre Európske záležitosti, José Almeida Ribeiro, politický poradca predsedu vlády a Jorge Roza de Oliveira, diplomatický poradca predsedu vlády a ďalší predstavitelia PT.
V rámci programu oficiálnej návštevy sa uskutočnilo rokovanie predsedov vlád SR a PT  a prijatie portugalského premiéra u prezidenta SR I. Gašparoviča. Portugalský predseda vlády vystúpil počas svojej návštevy v SR aj na summite predsedov vlád V4, ktorý sa uskutočnil na záver slovenského predsedníctva vo V4 v Bratislave dňa 18. 6. 2007, kde vystúpil s prejavom zameraným na tému „Priority portugalského predsedníctva v EÚ“. 

Rozhovory predsedu vlády PT s najvyššími slovenskými predstaviteľmi

Rokovanie J. Sócratesa s predsedom vlády SR R. Ficom (17. 6. 2007)

Predsedovia vlád SR a PT uskutočnili najskôr 15-minútový rozhovor medzi štyrmi očami. Počas slávnostnej večere za účasti členov oboch delegácií boli prerokované aktuálne bilaterálne a európske témy, ako i vybrané otázky súčasného medzinárodnopolitického diania. Osobitná pozornosť bola venovaná možnostiam rozšírenia hospodárskej spolupráce.

Obojstranne bola konštatovaná vynikajúca úroveň dvojstranných vzťahov, intenzívny politický dialóg na najvyššej úrovni, čo potvrdzujú nielen časté stretnutia predsedov vlád, ale aj pripravovaná oficiálna návšteva predsedu NR SR P. Pašku v PT (koniec r. 2007, resp. január 2008) a oficiálna návšteva prezidenta PT C. Silva v SR (druhý  štvrťrok 2008).   
Zhodne bolo ocenené, že sa darí v plnom rozsahu napĺňať závery oficiálnej návštevy predsedu vlády SR v PT (20. - 21. 11. 2006). Uvedené potvrdzuje pripravovaná misia portugalských expertov na čerpanie eurofondov v SR (september 2007), postoj PT v otázke Schengenu (zvlášť iniciatíva SISone4all), realizované aktivity v ekonomickej oblasti vrátane nedávnej portugalskej podnikateľskej misie v Bratislave a Žiline, realizácia konkrétnych krokov pri využití PT skúseností  pri zavádzaní eura v SR ap. 
Bola zdôraznená meniaca sa kvalita a intenzita obchodno-ekonomickej spolupráce v ostatnom období, čo potvrdzuje vznik prvých spoločných podnikov a zaujímavé rozpracované investičné projekty. Predseda vlády SR a PT zdôraznili, že je potrebné pokračovať v nastúpenom trende intenzívnych ekonomických kontaktov, pričom je žiadúce hľadať styčné body a spoločné projekty tiež na tretích trhoch. Predseda vlády PT uviedol, že významné portugalské spoločnosti v oblasti výstavby, budovania infraštruktúry, dopravy ap. chcú výrazne vstúpiť na slovenský trh aj formou účasti na pripravovaných tendroch v uvedených oblastiach v SR. Výrazným impulzom by mala byť aj návšteva ministra hospodárstva a inovácie PT M. Pinha v SR, sprevádzaná významnou skupinou portugalských podnikateľov a investorov, ktorá by sa mala uskutočniť ešte v tomto roku.

V otázkach ďalšieho smerovania EÚ boli potvrdené prakticky zhodné stanoviská. Portugalský premiér opakovane zdôraznil, že základom EÚ sú štyri slobody a z tohto dôvodu PT prišla aj s iniciatívou SISone4all. Podčiarkol, že v EÚ platí pravidlo rovnocenného postavenia všetkých 27 členov, a preto sa musíme naučiť ovládať umenie kompromisu.   
Úlohy a ciele portugalského predsedníctva v EÚ (PT PRES) označil J. Sócrates za reálne a primerané. Únia nemôže dopustiť ďalšie zlyhanie. Zdôraznil, že občania EÚ očakávajú hmatateľné výsledky, zlepšenie svojej ekonomickej a sociálnej situácie. Potrebné sú nové myšlienky s tým, že EÚ musíme vrátiť skutočný európsky duch. 
Portugalský premiér stručne priblížil priority PT PRES (hlavný dôraz bude kladený na ústavnú zmluvu, Lisabonskú stratégiu, Schengen, energetiku). J. Sócrates zdôraznil, že osobne urobí maximum pri hľadaní prijateľných kompromisov. Vysoko ocenil nemecké predsedníctvo EÚ a zvlášť úlohu kancelárky A. Merkelovej, ktorá ukázala štátnicky cit aj v zložitých situáciách. Za mimoriadne pozitívne a povzbudzujúce označil zatiaľ veľmi proeurópske myslenie nového francúzskeho prezidenta. Predseda vlády PT vyjadril určité rozčarovanie z aktuálnych európskych poľských postojov, ktoré sú krokom spať. 
V kontexte vzťahov EÚ – Ruská federácia (RF) J. Sócrates zdôraznil, že aj jeho nedávna návšteva v Moskve mu potvrdila, že kľúčovým momentom je nutnosť otvoreného dialógu a nie slovné prestrelky. Potrebný je takt a vzájomné pochopenie. Podčiarkol, že je potrebné rešpektovať ekonomickú, energetickú a vojenskú silu Ruska, ktoré si stále hľadá priestor v meniacej sa geopolitickej situácii. Je faktom, že celkové mocenské postavenie RF sa posilňuje. PT usiluje o všestranné rozšírenie vzťahov s RF, zvlášť v ekonomickej oblasti.  
V súvislosti s problematikou protiraketovej obrany portugalský premiér konštatoval, že okrem bilaterálnych rokovaní medzi USA, Českou republikou a Poľskom je nutné zintenzívniť dialóg prednostne na pôde NATO, ale aj EÚ. PT PRES bude snažiť o  maximálne konštruktívny dialóg s Moskvou s cieľom nájsť prijateľné riešenie ešte pred novembrovým summitom EÚ – RF. Rovnako uviedol, že PT sa bude usilovať, aby Rusko zrušilo svoje moratórium na Dohodu o konvenčných silách v Európe.  
Predseda vlády Sócrates sa zaujímal o postoj SR k otázke Kosova, resp. k celkovej situácii na Balkáne. Poukázal na význam vzťahov EÚ – Afrika a EÚ – Brazília aj v kontexte historickej portugalskej skúsenosti.  

Portugalský premiér v krátkosti predstavil aktuálny politicko-ekonomický vývoj v PT, kde považuje za prioritu naštartovanie ekonomiky a vymanenie sa z dlhodobej recesie. Zdôraznil, že aj vďaka tvrdým, ale nevyhnutným reformným, resp. úsporným opatreniam by PT malo v tomto roku dosiahnuť rast HDP takmer na úrovni 2%.

Predseda vlády SR R. Fico predstavil  nosné  vnútropolitické a zahraničnopolitické priority vlády SR (postoje SR vo vzťahu k EÚ a NATO, OSN, V4, RF, Balkán, Kosovo) vrátane záväzku SR prijať spoločnú európsku menu k 1. 1. 2009. Vysoko ocenil principiálny postoj PT v otázke Schengenu – zvlášť iniciatívu SISone4all. Vyzdvihol pripravovanú misiu portugalských expertov na čerpanie eurofondov v SR v septembri 2007. Podčiarkol význam využitia portugalských skúseností pri zavádzaní eura v SR. Zdôraznil aj dôležitosť rozširujúcej sa spolupráce medzi vysokými školami, regiónmi, v oblasti kultúry a športu. Konštatoval, že Slovensko má portugalským turistom čo ponúknuť aj vo sfére cestovného ruchu.  Premiér SR potvrdil záväzok Slovenska podporiť kandidatúru PT na post nestáleho člena BR OSN na obdobie rokov 2011 – 2012. Vysoko ocenil, že sa portugalský premiér v rámci oficiálnej návštevy SR zúčastní aj na summite V4, čo je symbolickým vyjadrením vysokej úrovne slovensko-portugalských vzťahov a novej kvality spolupráce medzi členskými krajinami EÚ. 

Rokovanie J. Sócratesa s prezidentom SR I. Gašparovičom (18. 6. 2007)

V úvode stretnutia prezident SR pripomenul ostatné stretnutie s predsedom vlády PT pri príležitosti svojej oficiálnej návštevy v Portugalsku v októbri 2005 a ocenil fakt, že sa darí napĺňať závery návštevy konkrétnym obsahom. Vyzdvihol veľmi dobré vzťahy medzi Slovenskom a Portugalskom, ktoré potvrdzuje aj vysoká intenzita stretnutí najvyšších politických predstaviteľov. Vyjadril potešenie z pripravovanej oficiálnej návštevy prezidenta PT Aníbala Cavaca Silvu v SR (jej uskutočnenie sa predpokladá v 2. štvrťroku 2008), ktorá bude pokračovaním bilaterálneho dialógu na najvyššej úrovni a vytvorí priestor pre ďalšie zbližovanie našich národov.  
Zdôraznil záujem Slovenska o posilnenie spolupráce medzi oboma krajinami v oblasti hospodárstva, obchodu, cestovného ruchu, ale aj vzdelávania a kultúry. Prezident SR konštatoval pozitívny trend hospodárskej spolupráce medzi SR a PT (obchodná výmena rastie, zakladajú sa prvé spoločné podniky). Zároveň však podotkol, že 44. miesto PT v celkovom poradí investorov v SR neodráža reálne možnosti. Vyjadril želanie do budúcnosti, aby táto spolupráca fungovala razantnejšie a obsahovo širšie, nielen v oblasti bankovníctva.
Prezident I. Gašparovič uviedol, že počas ročného pôsobenia vláda SR dokázala kontinuitu v zásadných otázkach a nadviazala na pozitíva reforiem svojich predchodcov. Na druhej strane sa však kabinet snaží o nápravu niektorých reformných krokov a riešiť regionálne rozdiely na Slovensku i situáciu sociálne slabších vrstiev obyvateľstva.
Uviedol, že dnešné stretnutie považuje za dôležité nielen z pohľadu bilaterálneho, ale aj s ohľadom na nadchádzajúce predsedníctvo Portugalska v EÚ v 2. polroku 2007. V tejto súvislosti sa prezident SR zaujímal o názory portugalského premiéra na vybrané aktuálne európske témy, predovšetkým o budúcnosť Zmluvy o Ústave pre Európu, a  otázku Kosova. Prezident SR informoval predsedu vlády PT o intenzívnej príprave SR na vstup do Schengenu a eurozóny s cieľom, aby sa stala ich súčasťou v stanovených termínoch.

Portugalský predseda vlády poďakoval za prijatie a pohostinnosť. Bilaterálne vzťahy medzi SR a PT označil za vynikajúce, pričom sa stotožnil s potrebou posilnenia obchodných kontaktov. V tejto spojitosti informoval prezidenta SR o dohode s predsedom vlády SR o vyslaní delegácie portugalských podnikateľov, vedenej ministrom hospodárstva PT, na Slovensko.  
K otázke Schengenu portugalský premiér s hrdosťou konštatoval, že Portugalsko prispelo technickým riešením, prostredníctvom iniciatívy SISone4all, k tomu, aby sa rozšírenie schengenského priestoru o nové členské štáty vrátane Slovenska mohlo uskutočniť k 1. 1. 2008. Vyjadril sa, že ak budú splnené všetky podmienky vstupu, nebude lepšieho spôsobu ako zavŕšiť PT PRES. 

PT vníma problém budúceho štatútu Kosova za veľmi vážnu otázku, aj v nadväznosti na nadchádzajúce PT PRES. PT vychádza z návrhu M. Ahtisaariho. PV PT zhrnul postoj PT k otázke riešenia budúceho štatútu Kosova do 3 princípov:
1. Dosiahnuť, aby Rusko umožnilo, aby BR OSN hlasovala za nezávislosť Kosova.
2. Je potrebné vyslať signál Srbsku, že sa počíta s jeho účasťou v EÚ. 
3. Je dôležité, aby sa EÚ postavila k problému jednotne. 
Prezident I. Gašparovič uviedol, že Slovensko zachová v tejto otázke jednotu EÚ. Zdôraznil však, že Európa a medzinárodné spoločenstvo by mali pristupovať rovnako zodpovedne aj vo vzťahu k Srbsku, nielen ku kosovským Albáncom. Dodal, že ak by BR OSN nebola schopná prijať rezolúciu, individuálne uznávanie nezávislosti Kosova by spochybnilo opodstatnenosť existencie OSN. 

Portugalský premiér pricestoval do Bratislavy na summit predsedov vlád V4 aj s cieľom predstaviť priority portugalského predsedníctva v EÚ. Podčiarkol, že svet potrebuje Európu a jasný signál o tom, že Európa napreduje. Zdôraznil, že nadišla doba na konkrétne činy. Konštatoval zlepšenie politickej klímy a konsenzus medzi európskymi predstaviteľmi, že treba prijať rýchle a zásadné rozhodnutia vo vzťahu k ústavnej zmluve – toto posolstvo by rád tlmočil kolegom z V4, hlavne z Poľska a Českej republiky. Vo vzťahu k Francúzsku a Holandsku uviedol, že tieto krajiny by mali dostať priestor na nastolenie rovnováhy. J. Sócrates podčiarkol, že je pripravený urobiť ústupky, ak to povedie k dohode, avšak aj kompromis má hranice. Premiér PT nemá výhrady k symbolom EÚ ako ústava, hymna, ale v záujme napredovania je potrebné stretnúť sa uprostred, lebo to je to, čo očakávajú občania a čo potrebuje hospodárstvo EÚ. Portugalský predseda vlády SR zdôraznil, že kompromis musí vychádzať zo zmluvy, ktorú predstavitelia EÚ podpísali v Ríme. Uviedol, že ak by sa schválenie dokumentu posunulo o dva roky, bolo by ešte ťažšie hľadať kompromis. Súčasné zlyhanie vyplýva z dvoch neúspešných referend, ďalšie zlyhanie by bolo zlyhaním vlád. 

Podľa názoru I. Gašparoviča Európska únia nevyužila dostatočne obdobie tzv. „reflexie“. Vyjadril názorovú blízkosť s PT v otázke ústavnej zmluvy. Uviedol, že členské štáty vstúpili do EÚ dobrovoľne, preto by mali prevziať zodpovednosť. Treba v zásade vychádzať z obsahu zmluvy, ktorej text bol jednohlasne odsúhlasený lídrami členských štátov EÚ a slávnostne podpísaný v Ríme. SR je za posilnenie postavenia národných parlamentov. Prezident Gašparovič zdôraznil, že akékoľvek odkladanie rozhodnutí, týkajúcich sa takého dôležitého dokumentu, akým je Zmluva o Ústave pre Európu, by bolo kontraproduktívne. 
Premiér J. Sócrates v reakcii uviedol, že Portugalsko je za posilnenie právomocí národných parlamentov voči európskemu parlamentu, ale do istej hranice. Je náročné zladiť národné záujmy s celoeurópskymi, napriek tomu je však presvedčený, že záujmy Portugalska sa najlepšie obhajujú v Európe. Konštatoval, že rozšírením EÚ na 27 členských krajín (ČK) Portugalsko stratilo najviac zo všetkých ČK, napriek tomu PT proces rozširovania EÚ vždy podporovala.  Rozširovanie bolo rozhodnutím osobností s víziou, ktorí sa dokázali povzniesť nad národný egoizmus.

Záver

Rokovania sa uskutočnili v priateľskej atmosfére, mali otvorený charakter a podčiarkli vysokú úroveň dvojstranných vzťahov. Obidve strany prejavili záujem o zintenzívnenie spolupráce v hospodárskej oblasti. Výrazným impulzom v tejto oblasti by mala byť aj návšteva ministra hospodárstva a inovácie PT M. Pinha v SR, sprevádzaného skupinou portugalských podnikateľov a investorov, ktorá by sa mala uskutočniť ešte v tomto roku. 
Predstavitelia SR a PT potvrdili blízkosť postojov v otázkach ďalšieho smerovania EÚ, ako aj budúceho štatútu Kosova. Portugalský premiér vyslovil podporu rozšíreniu schengenského priestoru o nové členské štáty, vrátane Slovenska, v stanovenom termíne k 1. januáru 2008 za podmienky splnenia príslušných kritérií. V tejto súvislosti predstavitelia SR ocenili aktívnu pomoc Portugalska (SISone4all). 
Oficiálna návšteva predsedu vlády PT J. Sócratesa v SR vytvorila dobré predpoklady pre ďalšiu spoluprácu medzi SR a PT, aj v kontexte nadchádzajúceho predsedníctva Portugalska v EÚ v 2. polroku 2007.